
Kedves Testvéreim Krisztusban!

Különleges öröm és megtiszteltetés, hogy ezen a vasárnapon, a Magyar Máltai Lovagok Szövetségének máltai zarándoklata alkalmából együtt ünnepelhetjük az Eucharisztiát. Különleges helyen vagyunk: Málta szigetén, amelynek történelme elválaszthatatlanul összefonódott a Szent János Lovagrend, a johanniták történetével. Ez a föld nem csupán egy lovagrend történelmi otthona, hanem egy olyan keresztény küldetés tanúja is, amely évszázadokon keresztül hirdette: a hit nem választható el a szeretettől, az imádság a szolgálattól, a keresztény méltóság pedig a másik ember iránti felelősségtől.
A mai evangéliumban Jézus tíz szűz példabeszédét hallottuk. Öt közülük okos volt, öt pedig balga. Mindannyian várták a vőlegényt, mindannyian lámpást vittek magukkal, de nem mindannyian gondoskodtak elegendő olajról. Amikor a vőlegény megérkezett, csak azok tudtak belépni a menyegzőre, akiknek a lámpása világított.
Ez a példabeszéd nem csupán az idők végéről és az Úr második eljöveteléről szól. A mi keresztény életünk mindennapjaira is vonatkozik. Arra kérdez rá: van-e bennünk elegendő olaj? Van-e bennünk “spiritusz”? Van-e bennünk élő hit, kitartó imádság, áldozatkész szeretet? Mert lehet valakinek lámpása, lehetnek külső jelvényei, rangjai, kitüntetései, történelmi hagyományai, de ha hiányzik belőle a szeretet olaja, akkor a lámpás előbb-utóbb kialszik.
A mai zarándoklatunk különösen is arra hív bennünket, hogy újra felfedezzük ennek a szeretetnek a forrását.

1. Boldog Gellért – a szolgáló szeretet tanúságtevője
Amikor a Máltai Lovagrend történetéről beszélünk, el kell időznünk Boldog Gellért alakjánál, aki a 11–12. század fordulóján élt, és akit a johannita közösség alapítójaként és első nagymestereként tisztelünk.
Jeruzsálemben, a Szentföldre érkező zarándokok között szolgált. Az amalfi kereskedők által létrehozott ispotályban a betegekről, a szegényekről és a segítségre szoruló zarándokokról gondoskodott. Az ő vezetésével vált a betegápoló közösség önálló vallási renddé, amelyet II. Paszkál pápa 1113-ban hivatalosan is elismert.
Érdemes megfigyelnünk, honnan indult ez a nagy történelmi küldetés. Nem egy hadvezér hódító tervéből, nem politikai vagy gazdasági hatalmi törekvésből, hanem egy kórházból, a betegek ágyánál, a szenvedő ember mellett.
Boldog Gellért öröksége egy rendkívül egyszerű, mégis forradalmi keresztény felismerésből született: a beteg emberben, a szegényben, a kiszolgáltatottban magával Krisztussal találkozunk.
A lovagrend történelme során természetesen változtak a körülmények, a földrajzi helyszínek és a történelmi feladatok. Jeruzsálem után Rodosz, majd Málta lett a rend történetének meghatározó helyszíne. A történelmi változások azonban nem változtathatják meg az eredeti küldetés lényegét.
A rend jelmondata – Tuitio fidei et obsequium pauperum, vagyis a hit védelme és a szegények szolgálata – két olyan feladatot kapcsol össze, amelyek a keresztény életben elválaszthatatlanok egymástól.
A hit védelme nem merülhet ki a keresztény hagyományok, jelképek és intézmények megőrzésében. A hitet elsősorban az életünkkel kell megvédenünk: az igazságossággal, a becsülettel, a hűséggel és a szeretettel. A szegények szolgálata pedig nem pusztán jótékonykodás, hanem Krisztus személyes jelenlétének felismerése a másik emberben.
Kedves Lovagtestvérek! A lovagi cím nem csupán megtiszteltetés, hanem kötelezettség is. A rend hagyományának méltóságát nem elsősorban a történelmi múlt, a címer vagy a jelvény őrzi meg, hanem az a személyes elkötelezettség, amellyel ma is képesek vagyunk szolgálni a rászorulókat.

2. Tours-i Szent Márton – a keresztény lovagiasság lelki előképe
Néhány nap múlva, november 11-én ünnepeljük Tours-i Szent Márton püspököt. Személye különösen közel áll hozzánk, magyarokhoz, hiszen a hagyomány szerint Pannóniában, a mai Magyarország területén, Savariában született.
Márton katonaként szolgált a római hadseregben. Egy téli napon Amiens városának kapujánál találkozott egy didergő koldussal. Nem volt nála más, amit adhatott volna, ezért katonai köpenyét kettévágta, és felét a szegény embernek adta.
Az éjszaka folyamán álmában Krisztust látta, aki a koldusnak adott köpeny felét viselte. Márton ekkor értette meg igazán Jézus szavainak mélységét: amit a legkisebbek közül egynek teszünk, azt magának Krisztusnak tesszük.
Márton története azért különösen fontos számunkra, mert megmutatja, hogy a keresztény ember igazi nagysága nem a fegyverben, nem a katonai rangban, nem a társadalmi tekintélyben, hanem az irgalmasságban mutatkozik meg.
Később Márton elhagyta a katonai szolgálatot, szerzetesi életet élt, majd Tours püspöke lett. Püspökként is megőrizte egyszerűségét, imádságos lelkületét és a szegények iránti különleges szeretetét.
Érdekes lelki párhuzam rajzolódik ki Boldog Gellért és Szent Márton között. Az egyik Jeruzsálemben a beteg zarándokok szolgálatára szentelte életét, a másik egyetlen köpenydarab odaajándékozásával mutatta meg, mit jelent felismerni Krisztust a szenvedő emberben.
Mindketten ugyanazt az evangéliumot élték: a szeretet nem puszta elmélet, hanem konkrét cselekvés, ami idővel belső habitussá, vagyis erényes életté válik.
Szent Márton különösen is a mi magyar keresztény örökségünk része. Pannónia szülötteként arra emlékeztet bennünket, hogy a kereszténység nem idegen örökség a magyar történelemben. Olyan lelki hagyomány, amelynek gyökerei egészen az ókeresztény századokig nyúlnak vissza.

Amikor zarándoklatunk zárónapján ezt a szentmiseáldozatot bemutatjuk, merítsük meg lelkünk lámpását a Szentlélek tűzében, hogy ugyanaz a láng táplálja mindennapjaink törekvéseit, amely Szent Márton és Boldog Gellért erényes életét vezette a Krisztus-követés útján.
